Paises nordic

Le paises nordic es un region in Europa del Nord e le Atlantico del Nord con Danmark, Norvega, Svedia, Finlandia e Islanda con le areas autonome le Insulas Åland (un parte de Finlandia), le Insulas Faroe (un parte de Danmark) e Groenlandia (un parte de Danmark).

Le cinque statos e tres regiones autonome ha un historia multo commun e multe similaritates in lor societates. Pro isto illos coopera in le Consilio Nordic (establite 1952). Le paises nordic ha un population total de circa 25 milliones in un area de 3,5 milliones km2, del quales Groenlandia constitue 60 pro cento.

Le linguas anque ha grande similaritates. Danese, svedese e norvegiano es immediatemente intercomprensibile in scripto e in parlar, si on non parla troppo rapidemente. Le finneses apprende svedese, como le islandeses (como un parte de Danmark usque 1944) apprende danese. In le Insulas Feroe e Groenlandia, on apprende danese. Le convention lingual assecura que on pote adressar se in su lingua materne nordic a autoritates in omne le cinque paises nordic e obtener servicio. Islandese e feroese es del mesme branca lingual como danese, svedese e norvegiano, ma le similaritate non es equalmente grande. Finnese es un lingua finno-ugric sin connexiones con le altere linguas nordic, e groenlandese es un lingua eschimoic.

Le historia nordic es commun desde le tempore del vikinges e le initio del medievo. Desde alora on ha parlate del paises nordic (o: paises del nord). Durante le Union de Kalmar (Kalmar es un urbe in le sud de Svedia) 1397-1524 le paises nordic esseva reunite sub le corona danese. Le union cessava in realitate, quando Svedia lo quitava in 1521. Norvega continuava esser un parte de Danmark usque 1814, quando le pais esseva fortiate a entrar in un union con Svedia. Le insulas nordatlantic, que originalmente esseva norvegian, continuava appertiner a Danmark. Norvega deveniva independente in 1905, Finlandia in 1917 e Islanda in 1944.

In 1954 es establite le union nordic de passaportos, secundo le qual citatanos del cinque paises non besonia apportar lor passaporto pro visitar le altere paises. In 1971 es fundate le Consilio Nordic de Ministros, un organo de collaboration del governamentos nordic.

Tres paises nordic (Danmark, Finlandia e Svedia) es membros del [Union Europee]. Finlandia es le sol membro del zona euro, usante le valuta europee commun. Tres paises (Danmark, Islanda e Norvega) es membros del collaboration militar nordatlantic OTAN.

Danmark, Norvega e Svedia es traditionalmente appellate Scandinavia e assi paises scandinave secundo le Peninsula Scandinave.

 Ligamines 
Norden - le collaboration nordic (in danese, islandese, finnese, norvegiano, svedese e anglese)

Categoria:Danmark
Categoria:Svedia
Categoria:Norvega
Categoria:Finlandia
Categoria:Islanda
Categoria:Groenlandia